กสทช.ลุยแอพฯตรวจสอบโปรโมชั่นมือถือ-อินเทอร์เน็ต พร้อมหนุนบัตรปชช.อิเล็กทรอนิกส์เต็มสูบ
กสทช.ลุยแอพฯตรวจสอบโปรโมชั่นมือถือ-อินเทอร์เน็ต พร้อมหนุนบัตรปชช.อิเล็กทรอนิกส์เต็มสูบ
7 ม.ค. 2563

นายก่อกิจ ด่านชัยวิจิตร รองเลขาธิการคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เปิดเผยว่า ปี 2563 กสทช.มีแอพพลิเคชันที่อยู่ระหว่างการพัฒนาเพื่อดูแลผู้บริโภค ได้แก่ แอพพลิเคชัน “ProCheck” ใช้สำหรับตรวจสอบโปรโมชันการใช้งานโทรศัพท์เคลื่อนที่และอินเทอร์เน็ตประจำที่ เพื่อให้ผู้บริโภคสามารถเลือกใช้บริการได้อย่างเหมาะสมและคุ้มค่า สอดคล้องกับพฤติกรรมการใช้งานของตัวเอง
พร้อมทั้งแอพพลิเคชัน “แทนบัตร” เพื่อพัฒนาการใช้บัตรประจำตัวอิเล็กทรอนิกส์บนโทรศัพท์เคลื่อนที่แทนบัตรประจำตัวประชาชน และแอพพลิเคชัน “WifiID” ใช้สำหรับลงทะเบียนระบุตัวตนในการใช้งานอินเทอร์เน็ตแบบ WiFi
นอกจากนี้ สำนักงาน กสทช. ยังได้สร้างรหัส USSD/IVR ซึ่งประชาชนสามารถกดรับสิทธิ์ได้ฟรี ได้แก่
1. ปิดเน็ตก่อนไปนอก “กด *106#โทรออก” เพื่อปิดบริการเชื่อมต่ออินเทอร์เน็ตโรมมิ่ง เมื่อมีการเดินทางไปต่างประเทศ
2. หยุดข้อความ SMS กวนใจ “กด *137 โทรออก” เพื่อยกเลิกบริการ SMS กวนใจ หรือไม่ตั้งใจสมัครเพื่อลดปัญหาเสียค่าใช้จ่ายโดยไม่รู้ตัว
3. ย้ายค่ายเบอร์เดิม “กด *151*เลขประจำตัวประชาชน#โทรออก” เพื่อย้ายค่ายเบอร์เดิม ตรวจสอบสิทธิ์ฟรีก่อนย้ายค่าย และดำเนินการย้ายค่ายได้สำเร็จ ภายใน 2 วันทำการ
4. รับฟังสิทธิ์ผู้ใช้บริการรวม *165 ได้แก่ รวมเมนูบริการ *165 “กด *165*0#โทรออก” ตรวจสอบโปรโมชันที่ใช้งาน “กด *165*1#โทรออก” เช็คยอดการใช้โปรโมชัน “กด *165*2#โทรออก” ตรวจสอบข้อมูลวงเงินและการใช้งานรายเดือน “กด *165*3#โทรออก” และเปลี่ยนโปรเป็นวินาที “กด *165*4#โทรออก”
ขณะที่ในปี 2562 กสทช.ได้พัฒนาแอพพลิเคชั่นเพื่อใช้ในการดูแลประชาชนโดยสามารถดาวน์โหลดใช้งานได้ฟรี เพื่อป้องกันตัวเองจากภัยคุกคามที่มาจากเทคโนโลยีผ่าน 6 แอปพลิเคชัน ได้แก่
1. แอพพลิเคชัน “พฤติมาตร” ใช้สำหรับเป็นมาตรวัดพฤติกรรมการใช้งานโทรศัพท์เคลื่อนที่ของตัวเอง และรวบรวมข้อมูลการใช้งานในภาพรวม เพื่อการศึกษาวิจัยเชิงนโยบาย
2. แอพพลิเคชั่น “NetCare”  ใช้ในการดูแลการใช้อินเทอร์เน็ตของเด็กและเยาวชนอย่างเหมาะสม
3. แอพพลิเคชั่น “โอเลี้ยง” สำหรับเผยแพร่บทความเพื่อให้เกิดแนวคิดในการแข่งขันและต่อยอดองค์ความรู้ในทุกมิติ
4. แอพพลิเคชั่น “MoCheck” สำหรับตรวจสอบมาตรฐานของโทรศัพท์เคลื่อนที่ ที่ผ่านการตรวจสอบรับรองจาก กสทช. ก่อนซื้อได้ด้วยตัวเอง
5. แอพพลิเคชั่น “กันกวน” เพื่อป้องกันการถูกก่อกวนจากเลขหมายไม่พึงประสงค์ “3 ชั้น” เพื่อปกป้องผู้ใช้งานโทรศัพท์เคลื่อนที่ในการตรวจ แจ้ง ล๊อค เลขหมายที่เป็นเจ้าของ ลดการปลอมแปลงและแอบอ้างในการลงทะเบียนซิมการ์ดจากบุคคลอื่น และ
6. แอพพลิเคชัน “2แชะ” เพื่อตรวจสอบตัวตนของผู้ซื้อซิมการ์ดด้วยการตรวจสอบอัตลักษณ์ผ่านศูนย์บริการ
“ผมขอเชิญชวนประชาชนดาวน์โหลดแอพพลิเคชัน และกดเบอร์ดอกจันต่าง ๆ ที่สำนักงาน กสทช. ได้จัดทำขึ้น เพื่ออำนวยความสะดวกให้กับประชาชนได้ป้องกันสิทธิ์ของตัวเองจากภัยเทคโนโลยี และยังสามารถตรวจสอบสิทธิ์ต่าง ๆ ได้ด้วยตัวเองโดยไม่มีค่าใช้จ่าย” นายก่อกิจ กล่าว